Document ID: 32011R0286

REGOLAMENT TAL-KUMMISSJONI (UE) Nru 286/2011
tal-10 ta’ Marzu 2011
li jemenda, għall-finijiet tal-adattament tiegħu għall-progress tekniku u xjentifiku, ir-Regolament (KE) Nru 1272/2008 tal-Parlament Ewropew u tal-Kunsill dwar il-Klassifikazzjoni, l-ittikkettjar u l-imballaġġ tas-sustanzi u t-taħlitiet
(Test b’rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1272/2008 tal-Parlament Ewropew u tal-Kunsill tas-16 ta’ Diċembru 2008 dwar il-klassifikazzjoni l-ittikkettjar u l-imballaġġ tas-sustanzi u t-taħlitiet, li jemenda u jħassar id-Direttivi 67/548/KEE u 1999/45/KE, u li jemenda r-Regolament (KE) Nru 1907/2006 (1), u b’mod partikolari l-Artikolu 53 tiegħu,
Billi:
(1)
Ir-Regolament (KE) Nru 1272/2008 jarmonizza d-dispożizzjonijiet u l-kriterji għall-klassifikazzjoni u l-ittikkettjar ta’ sustanzi, taħlitiet u ċerti oġġetti speċifiċi fl-Unjoni Ewropea.
(2)
Dak ir-Regolament jikkunsidra s-Sistema Globalment Armonizzata tal-Klassifikazzjoni u l-Ittikkettjar ta’ Sustanzi Kimiċi (minn hawn ’il quddiem imsejħa “il-GHS”) tan-Nazzjonijiet Uniti (NU).
(3)
Il-kriterji tal-klassifikazzjoni u r-regoli tal-ittikkettjar tal-GHS huma riveduti perjodikament fil-livell tan-NU. It-tielet edizzjoni riveduta tal-GHS ġiet adottata f’Diċembru 2008 mill-Kumitat tal-Esperti tan-Nazzjonijiet Uniti dwar it-Trasport ta’ Oġġetti Perikolużi u dwar is-Sistema Globalment Armonizzata tal-Klassifikazzjoni u l-Ittikkettjar ta’ Sustanzi Kimiċi (UNCETDG/GHS). Din tinkludi emendi li jirrigwardaw, fost affarijiet oħra, id-dispożizzjonijiet għall-allokazzjoni ta’ dikjarazzjonijiet ta’ periklu u għall-ittikkettjar ta’ pakketti żgħar, sottokategoriji ġodda għal sensitizzazzjoni respiratorja jew tal-ġilda, ir-reviżjoni tal-kriterji tal-klassifikazzjoni għal perikli fuq medda twila ta’ żmien (tossiċità kronika) għall-ambjent akkwatiku u klassi ġdida ta’ perikli għal sustanzi u taħlitiet perikolużi għas-saff tal-ożonu. Huwa għalhekk meħtieġ li d-dispożizzjonijiet u l-kriterji tekniċi fl-Annessi għar-Regolament (KE) Nru 1272/2008 jiġu adattati għat-tielet edizzjoni riveduta tal-GHS.
(4)
Il-GHS tippermetti li l-awtoritajiet jadottaw dispożizzjonijiet ta’ ttikkettjar supplimentari sabiex jipproteġu lill-individwi li diġà huma sensitizzati għal sustanza kimika speċifika li tista’ tqajjem reazzjoni f’konċentrazzjoni baxxa ħafna. Għandhom jiġu introdotti rekwiżiti sabiex jiżdied l-isem ta’ din is-sustanza kimika fuq it-tikketta anki jekk tkun preżenti f’konċentrazzjoni baxxa ħafna f’taħlita.
(5)
It-terminoloġija tad-dispożizzjonijiet differenti fl-Annessi u ċerti kriterji tekniċi għandhom jiġu emendati wkoll sabiex tiġi ffaċilitata l-implimentazzjoni mill-operaturi u l-awtoritajiet ta’ infurzar, sabiex titjieb il-konsistenza tat-test legali u tiżdied il-kjarezza.
(6)
Sabiex jiġi żgurat li l-fornituri tas-sustanzi jistgħu jadattaw għad-dispożizzjonijiet ġodda tal-klassifikazzjoni, l-ittikkettar u l-imballaġġ introdotti permezz ta’ dan ir-Regolament, għandu jiġi stipulat perjodu tranżitorju u l-applikazzjoni ta’ dan ir-Regolament għandha tiġi diferita. Dan għandu jippermetti l-possibbiltà li d-dispożizzjonijiet stabbiliti f’dan ir-Regolament jiġu applikati volontarjament qabel ma jiskadi l-perjodu tranżitorju.
(7)
Il-miżuri stabbiliti f’dan ir-Regolament jikkonformaw mal-opinjoni tal-Kumitat stabbilit bl-Artikolu 133 tar-Regolament (KE) Nru 1907/2006 (2),
ADOTTAT DAN IR-REGOLAMENT:
Artikolu 1
Ir-Regolament (KE) Nru 1272/2008 huwa emendat kif ġej:
(1)
l-Artikolu 25(5) huwa mħassar;
(2)
It-taqsima l-ġdida li ġejja (e) tiddaħħal fl-Artikolu 26(1):
“(e)
jekk tapplika l-pittogramma ta’ perikolu ‘GHS02’ jew ‘GHS06’, l-użu tal-pittogramma ‘GHS04’ ma għandux ikun obbligatorju.”;
(3)
l-Anness I huwa emendat skont l-Anness I ta’ dan ir-Regolament;
(4)
l-Anness II huwa emendat skont l-Anness II ta’ dan ir-Regolament;
(5)
l-Anness III huwa emendat skont l-Anness III ta’ dan ir-Regolament;
(6)
l-Anness IV huwa emendat skont l-Anness IV ta’ dan ir-Regolament;
(7)
l-Anness V huwa emendat skont l-Anness V ta’ dan ir-Regolament;
(8)
l-Anness VI huwa emendat skont l-Anness VI ta’ dan ir-Regolament;
(9)
l-Annes VII huwa emendat skont l-Anness VII ta’ dan ir-Regolament.
Artikolu 2
Dispożizzjonijiet tranżitorji
1. Permezz ta’ deroga mit-tieni paragrafu tal-Artikolu 3, is-sustanzi u t-taħlitiet jistgħu, qabel l-1 ta’ Diċembru 2012 u l-1 ta’ Ġunju 2015 rispettivament, jiġu kklassifikati, ittikkettjati u ppakkjati skont ir-Regolament (KE) Nru 1272/2008 kif emendat b’dan ir-Regolament.
2. Permezz ta’ deroga mit-tieni paragrafu tal-Artikolu 3, is-sustanzi kklassifikati, ittikkettjati u ppakkettjati skont ir-Regolament (KE) Nru 1272/2008 u mpoġġija fis-suq qabel l-1 ta’ Diċembru 2012, mhuwiex mitlub li jerġgħu jiġu ttikkettjati u ppakkettjati skont dan ir-Regolament sal-1 ta’ Diċembru 2014.
3. Permezz ta’ deroga mit-tieni paragrafu tal-Artikolu 3, it-taħlitiet ikklassifikati, ittikkettjati u u ppakkettjati skont id-Direttiva 1999/45/KE (3) jew ir-Regolament (KE) Nru 1272/2008 u mqiegħda fis-suq qabel l-1 ta’ Ġunju 2015, mhuwiex mitlub li jerġgħu jiġu ttikkettjati u ppakkettjati skont dan ir-Regolament sal-1 ta’ Ġunju 2017.
Artikolu 3
Dan ir-Regolament għandu jidħol fis-seħħ fl-20 jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan għandu japplika fir-rigward ta’ sustanzi mill-1 ta’ Diċembru 2012 u fir-rigward ta’ taħlitiet mill-1 ta’ Ġunju 2015.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-10 ta’ Marzu 2011.

Labels: 12
7
3
20